Komission päätös,

tehty 13 päivänä toukokuuta 2003,

valtiontuesta, jonka Belgia aikoo myöntää Opel Belgium NV:lle

(tiedoksiannettu numerolla K(2003) 1486)

(Ainoastaan ranskan- ja hollanninkieliset tekstit ovat todistusvoimaiset)

(ETA:n kannalta merkityksellinen teksti)

(2003/592/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,

ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,

on mainittujen artiklojen mukaisesti kehottanut asianomaisia esittämään huomautuksensa(1),

sekä katsoo seuraavaa:

MENETTELY

(1) Belgia ilmoitti komissiolle 2 päivänä heinäkuuta 2002 päivätyllä kirjeellä valtiontuesta, jonka se aikoi myöntää Opel Belgium NV:lle. Komissio pyysi Belgialta lisätietoja 20 päivänä elokuuta 2002. Belgia vastasi 23 päivänä syyskuuta 2002.

(2) Komissio ilmoitti Belgialle 27 päivänä marraskuuta 2002 päivätyllä kirjeellä päätöksestään aloittaa tämän tuen osalta EY:n perustamissopimuksen 88 artiklan 2 kohdassa tarkoitettu menettely, koska se epäilee tuen soveltuvuutta yhteismarkkinoille. Belgia esitti huomautuksensa menettelyn aloittamisesta 28 päivänä tammikuuta 2003 päivätyllä kirjeellä.

(3) Komission päätös menettelyn aloittamisesta on julkaistu Euroopan yhteisöjen virallisessa lehdessä(2). Komissio on kehottanut asianomaisia esittämään huomautuksensa tästä tuesta, mutta se ei ole saanut huomautuksia asianomaisilta.

YKSITYISKOHTAINEN KUVAUS TUESTA

(4) Tuensaaja on Antwerpenissa sijaitseva Opel Belgium NV, jonka omistaa General Motors Corporation. Antwerpenin Opel-tehtaassa on nykyisin 5914 työntekijää, ja siellä valmistellaan Opel Astra -automallia. General Motors Europen tarkoituksena on käynnistää laaja rakenneuudistussuunnitelma ("Olympia-suunnitelma"), jonka yhteydessä se aikoo investoida Antwerpenin tehtaaseen noin 320 miljoonaa euroa laajentaakseen nykyistä puristamoa ja uusiakseen koneistuksen Astran uuden vuosimallin ja toisen uuden automallin tuotantoa varten. Belgian viranomaisten mukaan yrityksen on toteutettava laaja henkilöstön uudelleenkoulutusohjelma investointien vuoksi.

(5) Belgian viranomaiset aikovat myöntää tähän ohjelmaan koulutustukea 16,93 miljoonaa euroa (nettonykyarvo: 15,26 miljoonaa euroa) kolmen vuoden aikana (2003-2005). Tuen myöntää Belgian flaamilainen yhteisö, ja se maksetaan tapauskohtaisena tukena. Koulutushankkeen tukikelpoiset kustannukset ovat yhteensä 46,6 miljoonaa euroa. Ilmoituksen mukaan ohjelmaan kuuluvan erityiskoulutuksen kustannukset ovat 25,54 miljoonaa euroa ja yleiskoulutuksen kustannukset 21,06 miljoonaa euroa.

MENETTELYN ALOITTAMISEN SYYT

(6) Menettelyn aloittamisesta 27 päivänä marraskuuta 2002 tekemässään päätöksessä komissio toteaa, että sillä on epäilyjä tavasta, jolla Belgian viranomaiset tulkitsevat yleiskoulutuksen käsitettä verrattuna erityiskoulutukseen. Yleiskoulutuksen käsitettä on saatettu soveltaa liian väljästi tässä hankkeessa.

(7) Komissio epäili, että eräät Belgian mainitsemat yleiskoulutustoimenpiteet ovat itse asiassa erityiskoulutusta. Tämä koskee erityisesti kursseja "Puristamotoiminnan teoreettisia käsitteitä" ja "Uuden mallin valmistelu ja tuotannon aloittaminen". Molempiin kursseihin näyttää kuuluvan opetusta, joka liittyy suoraan työntekijän tehtävään kyseisessä autotehtaassa, eikä ole selvää, missä määrin siitä saatava pätevyys on siirrettävissä muihin yrityksiin tai muille työelämän aloille.

BELGIAN HUOMAUTUKSET

(8) Menettelyn aloittamisesta 28 päivänä tammikuuta 2003 esittämissään huomautuksissa Belgia ilmoitti, että ne kaksi kurssia, joista komissiolla oli epäilyjä, ovat todellakin erityiskoulutusta. Tämän perusteella se muutti ilmoittamaansa tukiohjelmaa.

(9) Belgia toimitti tarkistetun arvion tukikelpoisista kustannuksista ja suunnitellusta tuesta. Arvion mukaan yleiskoulutuksen kustannukset ovat 11964710 euroa, ja ne kattavat seuraavat toimet:

- uutta koneistusta koskeva teoriakoulutus ("Theoretische opleiding nieuwe uitrusting"): 2776438 euroa,

- yleiskoulutus ("Algemeen vormingsaanbod"): 3000000 euroa,

- kevyen ja joustavan tuotannon periaatteisiin ("Lean production") perehdyttävä koulutus ("Training in de Lean produktieprincipes"): 4955847 euroa,

- yleinen koordinointi ("Algemene coordinatie"): 1232425 euroa.

(10) Erityiskoulutuksen kustannukset ovat 34661609 euroa ja ne kattavat seuraavat toimet:

- koulutuksen puristamossa työskentelyyn ("Opleiding pers"): 5107000 euroa,

- käytännön perehdytyksen uusien koneiden käyttöön ("Praktijkopleiding nieuwe uitrusting"): 5022384 euroa,

- uuden mallin valmistelu ja tuotannon aloittaminen ("Voorbereiding en invoering nieuw model"): 18520158 euroa,

- kevyen ja joustavan tuotannon ("Lean production") periaatteiden soveltaminen käytännössä ("Toepassen van Lean principles in praktijk"): 5991067 euroa,

- poistot ("Afschrijvingen"): 21000 euroa.

(11) Belgia tarkisti ilmoittamaansa tukiohjelmaa ja ilmoitti komissiolle aikovansa myöntää tukea yleiskoulutukseen 5,98 miljoonaa euroa (50 prosenttia tukikelpoisista kustannuksista) ja erityiskoulutukseen 8,66 miljoonaa euroa (25 prosenttia tukikelpoisista kustannuksista).

ARVIOINTI TUESTA

(12) Perustamissopimuksen 87 artiklan 1 kohdan nojalla jäsenvaltion myöntämä taikka valtion varoista muodossa tai toisessa myönnetty tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu yhteismarkkinoille, siltä osin kuin se vaikuttaa jäsenvaltioiden väliseen kauppaan. Euroopan yhteisöjen tuomioistuimen vakiintuneen oikeuskäytännön mukaan vaikutus jäsenvaltioiden väliseen kauppaan toteutuu, jos tuensaajayritys harjoittaa taloudellista toimintaa, johon sisältyy jäsenvaltioiden välistä kauppaa.

(13) Komissio toteaa, että Belgian ilmoittama koulutustuki myönnetään valtion varoista yksityisyritykselle ja että se suosii kyseistä yritystä vähentämällä kustannuksia, joita sille normaalisti koituisi työntekijöidensä uudelleenkouluttamisesta ilmoitetussa koulutusohjelmassa. Tuensaajayritys Opel Belgium NV suunnittelee, valmistaa ja myy autoja, ja siis harjoittaa taloudellista toimintaa, johon sisältyy jäsenvaltioiden välistä kauppaa. Kyseisen koulutustuen voidaan siis katsoa kuuluvan perustamissopimuksen 87 artikla 1 kohdan soveltamisalaan.

(14) Euroopan yhteisön perustamissopimuksen 87 ja 88 artiklan soveltamisesta koulutustukeen 12 päivänä tammikuuta 2001 annettua komission asetusta (EY) N:o 68/2001(3) (jäljempänä "asetus") sovelletaan kaikkien alojen koulutustukeen. Sen mukaan yksittäinen tuki, joka täyttää kaikki asetuksen edellytykset, soveltuu yhteismarkkinoille ja vapautetaan perustamissopimuksen 88 artiklan 3 kohdan mukaisesta ilmoitusvelvollisuudesta edellyttäen, että se sisältää nimenomaisen viittauksen tähän asetukseen.

(15) Asetuksen 5 artiklassa säädetään, että tätä poikkeusta ei sovelleta, jos yhdelle yritykselle yksittäiseen koulutushankkeeseen myönnetty tuki ylittää yksi miljoonaa euroa. Komissio toteaa, että tässä tapauksessa ilmoitettu tuki on noin 16,93 miljoonaa euroa ja että se maksetaan yhdelle yritykselle yksittäiseen koulutushankkeeseen. Komissio panee myös merkille, että ilmoitus koskee yksittäistä tukea, jota ei myönnetä minkään ennestään hyväksytyn tukiohjelman mukaisesti. Näin ollen komissio katsoo ilmoitusvelvollisuuden koskevan myös tätä tukihanketta, ja asetuksen johdanto-osan 4 kappaleen mukaan komission on arvioitava tällaiset ilmoitukset erityisesti kyseisessä asetuksessa asetettujen perusteiden mukaisesti.

(16) Asetuksen 3 artiklan 1 kohdan mukaan yksittäinen tuki, joka täyttää kaikki asetuksen edellytykset, soveltuu yhteismarkkinoille perustamissopimuksen 87 artiklan 3 kohdan c alakohdan mukaan.

(17) Komissio toteaa, että ero erityiskoulutuksen ja yleiskoulutuksen välillä tehdään yleensä asetuksen 4 artiklan mukaisesti. Asetuksen 2 artiklan mukaan erityiskoulutuksella tarkoitetaan koulutusta, johon sisältyvää opetusta voidaan hyödyntää suoraan ja pääasiassa tuensaajayrityksen työntekijän nykyisessä tai tulevassa työtehtävässä ja josta saatavaa pätevyyttä ei voida siirtää tai voidaan siirtää vain vähäisessä määrin muihin yrityksiin tai muille työelämän aloille.

(18) Asetuksen 2 artiklan mukaan yleiskoulutuksella tarkoitetaan koulutusta, johon sisältyvää opetusta voidaan hyödyntää muullakin tavoin kuin ainoastaan tai pääasiassa tuensaajayrityksen työntekijän nykyisessä tai tulevassa työtehtävässä ja josta saatava pätevyys on yleisesti ottaen siirrettävissä muihin yrityksiin tai muille työelämän aloille ja joka siten parantaa olennaisesti työntekijän työllistettävyyttä. Tällainen koulutus siis liittyy yrityksen yleiseen toimintaan ja siitä saatava pätevyys on yleisesti ottaen siirrettävissä muihin yrityksiin tai muille työelämän aloille. Koulutusta pidetään yleiskoulutuksena, jos esimerkiksi useat eri riippumattomat yritykset järjestävät sitä yhdessä, jos koulutukseen voivat osallistua eri yritysten työntekijät tai jos sen on hyväksynyt viranomainen tai muu laitos tai toimielin, jolle jäsenvaltio tai yhteisö on antanut tarvittavat valtuudet.

(19) Koulutushankkeen tukikelpoiset kustannukset määritellään asetuksen 4 artiklan 7 kohdassa. Koulutushankkeeseen osallistuvista aiheutuvien henkilöstökustannusten osalta Belgia vahvisti, että huomioon on otettu ainoastaan ne tunnit, joiden aikana työntekijät todella osallistuvat koulutukseen. Nämä kustannukset on asetuksen 4 artiklan 7 kohdan f alakohdan mukaisesti laskettu vain 4 artiklan 7 kohdan a-e alakohdassa esitettyjen muiden tukikelpoisten kustannusten määrään asti. Belgian toimittamien tietojen perusteella komissio toteaa, että koulutusohjelman tukikelpoiset kustannukset ovat 46,6 miljoonaa euroa.

(20) Asetuksen 4 artiklan 2 ja 3 kohdan mukaan koulutustukea voidaan pitää yhteismarkkinoille soveltuvana, jos tuen intensiteetti eli tukikelpoisten kustannusten prosenttiosuus pysyy asetuksessa täsmennetyissä rajoissa. Asetuksen perusteella kyseiseen hankkeeseen myönnettävän tuen hyväksyttävä enimmäisintensiteetti on erityiskoulutuksen osalta 25 prosenttia ja yleiskoulutuksen osalta 50 prosenttia silloin, kun toteuttajana on suuri yritys.

(21) Menettelyn aloittamisesta 27 päivänä marraskuuta 2002 tehdyssä päätöksessä komissio esitti epäilyjä tavasta, jolla Belgian viranomaiset tulkitsevat yleiskoulutuksen käsitettä verrattuna erityiskoulutukseen. Tämä koskee erityisesti kursseja "Puristamotoiminnan teoreettisia käsitteitä" ja "Uuden mallin valmistelu ja tuotannon aloittaminen". Komissio epäili, että molemmat kurssit, joita on luonnehdittu yleiskoulutukseksi, ovatkin itse asiassa erityiskoulutusta, koska niihin näyttää kuuluvan opetusta, joka liittyy suoraan työntekijän tehtävään kyseisessä autotehtaassa. Sen vuoksi komissio halusi selvittää, missä määrin siitä saatavaa pätevyyttä voidaan siirtää muihin yrityksiin tai muille työelämän aloille.

(22) Belgia myönsi menettelyn aloittamisesta 28 päivänä tammikuuta 2003 esittämissään huomautuksissa, että ne kaksi kurssia, joista komissio esitti epäilyjä, oli todellakin luokiteltava erityiskoulutukseksi. Belgia toimitti komissiolle tarkistetun arvion tukikelpoisista kustannuksista ja suunnitellusta tuesta. Näiden tietojen perusteella komissio toteaa, että yleiskoulutuksen kustannukset ovat 11964710 euroa ja erityiskoulutuksen kustannukset 34661609 euroa.

(23) Tuen hyväksyttävä enimmäisintensiteetti on erityiskoulutuksen osalta 25 prosenttia ja yleiskoulutuksen osalta 50 prosenttia tukikelpoisista kustannuksista. Hyväksyttävä tuki olisi siten yleiskoulutuksen osalta 5982355 euroa ja erityiskoulutuksen osalta 8665402 euroa.

(24) Hankkeen hyväksyttävä tukiosuus on yhteensä 14647757 euroa. Tähän summaan sisältyy 1500 euron koulutustili, jonka myöntää Belgian flaamilaisen yhteisön ministeriö. Komissio panee merkille, että loput 14646257 euroa maksetaan vuosittain kolmessa yhtä suuressa erässä vuosina 2003-2005.

PÄÄTELMÄ

(25) Edellä esitetyt näkökohdat huomioon ottaen nimellisarvoltaan 14647757 euron koulutustuki, johon sisältyy 1500 euron koulutustili sekä vuosittain kolmessa yhtä suuressa erässä vuosina 2003-2005 maksettava 14646257 euron tuki, täyttää perustamissopimuksen 87 artiklan 3 kohdan c alakohdassa määritellyt yhteismarkkinoille soveltuvuuden perusteet,

ON TEHNYT TÄMÄN PÄÄTÖKSEN:

1 artikla

Nimellisarvoltaan 14647757 euron koulutustuki, jonka Belgia aikoo myöntää Opel Belgium NV:lle ja johon sisältyy 1500 euron koulutustili sekä vuosittain kolmessa yhtä suuressa erässä vuosina 2003-2005 maksettava 14646257 euron tuki, soveltuu yhteismarkkinoille perustamissopimuksen 87 artiklan nojalla.

2 artikla

Tämä päätös on osoitettu Belgian kuningaskunnalle.

Tehty Brysselissä 13 päivänä toukokuuta 2003.

Komission puolesta

Mario Monti

Komission jäsen

(1) EYVL C 2, 7.1.2003, s. 7.

(2) Vrt. alaviite 1.

(3) EYVL L 10, 13.1.2001, s. 20.